NARIADENIE KOMISIE (ES) č. 1859/2006
z 15. decembra 2006
o stanovení paušálnej odmeny za hlásenie poľnohospodárskeho podniku na účtovný rok 2007 informačnej siete poľnohospodárskych účtovných údajov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1),
so zreteľom na nariadenie Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva s cieľom stanovenia príjmov poľnohospodárskych podnikov (2), a najmä na jeho článok 5 ods. 3,
keďže:
(1)
V článku 5 ods. 1 nariadenia (EHS) č. 1915/83 sa ustanovuje, že za každé riadne vyplnené hlásenie poľnohospodárskeho podniku, ktoré bolo Komisii poslané v lehote ustanovenej v článku 3 tohto nariadenia, zaplatí Komisia členskému štátu paušálnu odmenu.
(2)
Nariadením Komisie (ES) č. 118/2006 (3) sa stanovila výška paušálnej odmeny na účtovný rok 2006 na 145 EUR za jedno hlásenie poľnohospodárskeho podniku. Vývoj nákladov a ich vplyv na náklady spojené s vyplnením hlásenia poľnohospodárskeho podniku sú dôvodom na úpravu výšky odmeny.
(3)
Opatrenia stanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných údajov,
PRIJALA TOTO NARIADENIE:
Článok 1
Paušálna odmena podľa článku 5 ods. 1 nariadenia (EHS) č. 1915/83 sa stanovuje na 148 EUR.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa na účtovný rok 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. decembra 2006